Strategia PSD pentru a bloca moțiunea de cenzură: Mihai Fifor anunță că votul va avea loc sâmbătă

Mihai Fifor, secretarul general al PSD, a anunțat că votarea moțiunii de cenzură va avea loc sâmbătă în plenul reunit al Camerei Deputaților și Senatului, o decizie fără precedent pentru un vot de o asemenea importanță.

Miza mutării votului în week-end e una uriașă pentru PSD: în acest mod, social-democrații speră că vor scădea șansele moțiunii, dat fiind că la final de săptămână mulți parlamentari sunt fie în teritoriu, fie în delegații externe.

„Nu cred că această moțiune va reuși să treacă. Parlamentarul PSD, cum a spus și doamna premier, care votează la moțiune pleacă din partid. Sâmbătă, e un efort pentru dumneavoastră să aduceți oameni! Încă aștept să vedem o formulă de guvern pe care o aduceți! Tot auzim povestea asta, în fiecare sesiune parlamentară”, a declarat Mihai Fifor marți seară la emisiunea jurnalistului Radu Tudor ”Punctul de Întâlnire” de la Antena 3.

Moţiunea de cenzură intitulată „Ca să reconstruim România, Guvernul Dăncilă trebuie demis de urgenţă!” a fost depusă marţi în Parlament și are 237 de semnături, în condițiile în care e nevoie de 233 de voturi pentru ca guvernul să fie demis. Printre semnatari se numără și patru membri PSD.

PSD își poate permite programarea votului în week-end pentru că, datorită algoritmului parlamentar, are încă majoritatea în organele de conducere ale celor două camere, cele care decid calendarul într-o asemenea situație.

Fifor a mai spus la Antena 3 că în ședința Comitetului Executiv al PSD de marți a existat o discuție despre candidatura sa pentru funcția de comisar european, dar în cele din urmă partidul a mers pe mâna lui Dan Nica și a Gabrielei Ciot.

Foto: Viorica Dăncilă și Mihai Fifor (Inquam Photos / Ovidiu Dumitru Matiu)